Korvikealkoholi

Korvikealkoholi on alkoholijuoman korvikkeena käytetty etyylialkoholia sisältävä, mutta ei juotavaksi tarkoitettu seos. Tällainen seos voi olla esimerkiksi etyylialkoholia sisältävä pesuneste, esimerkiksi kölninvesi eau de cologne eli suomalaisittain oodekolonki ja edelleen yksinkertaistettuna kolina. Suomessa alkoholimyrkytyksen aiheuttamista kuolemista alle kuudesosa on korvikealkoholin aiheuttamia. Kuolemat johtuvat enimmäkseen metanolipitoisista lasinpesunesteistä ja aiempina vuosikymmeninä metanolidenaturointia alettiin vähentää suuren kuolleisuuden takia. Nykyään yleensä Suomessa käytetyt lasinpesunesteet sisältävät etanolia tai isopropanolia. Suomessa on arviolta tuhat korvikealkoholien vakituista ja lisäksi muutama tuhat satunnaista käyttäjää.

Denaturointi
Tekniseen käyttöön tarkoitetun etanolin käyttö nautintotarkoituksiin estetään lisäämällä etanoliin vastenmielisen hajuisia tai makuisia tai fysiologisesti epämiellyttävästi vaikuttavia aineita. Tätä lisäystä kutsutaan denaturoimiseksi. Sosiaali- ja terveysministeriö määrää kuhunkin lajiin lisättävät denaturoimisaineet ja niiden vähimmäismäärät. Etanoli voi olla joko lievästi tai vahvasti denaturoitua käyttötarkoituksesta riippuen. Denaturoimisaineet ja niiden määrät vaihtelevat lievästi denaturoiduissa etanolilajeissa.

Korvikepolttoaineesta erotettu sprii eli "telaketju"
Sota-aikana myös Suomessa käytettiin moottoripolttoaineena spriillä jatkettua bensiiniä niissä ajoneuvoissa, joiden käyttöön puukaasuttimet eivät soveltuneet. Alkoholibensiinistä erotettua ja korvikealkoholina käytettyä etanolia kutsuttiin telaketjuksi. Nimitys saattaa liittyä siihen, että alkoholia erotettiin juotavaksi myös bensiinikäyttöisten panssarivaunujen ja rynnäkkötykkien polttoaineesta.

Käyttäjä- ja asiantuntija-arvosteluja
"Humaltumisen tarve on valtava pääasia, että saa pöntön sekaisin. Varoituksilla ei ole mitään merkitystä." (Poliisiviranomainen, Länsi-Suomen lääni) "Vaarallisuus ja varoitusmerkit ei merkkaa mitään, koska kavereiden kautta on opittu käyttämään. Sillä saa hyvän ja halvan humalan." (Sosiaaliviranomainen, Länsi-Suomen lääni)

"Eivät ajattele vaarallisuutta, kunhan saa pään sekaisin ja kun aine on ennenkin toiminut eikä siihen ole kuollut. Varoitusmerkit on yhtä tyhjän kanssa, ei auta vaikka minkä pöllön kuvan siihen kylkeen piirtäis." (Poliisiviranomainen, Oulun lääni)

"Käyttäjät ovat jo niin alas vajonneet päihteiden käytössä, että millään ei ole heille enää väliä. Elämällä ei ole enää mitään tarkoitusta vaan kuolemalla, jopa helpotusta tuovaa. Motivaatio elää on kadonnut. Vaikea motivoida heitä edes hoitoon." (Sosiaaliviranomainen, Etelä-Suomen lääni)

"Eivät mieti aineen vaarallisuutta, vaikka on jo katkokävely ja hitaus. Hälläväliä-asenne. Yksi käyttäjä kertoi ottaneensa huikkaa ja jokaisen huikan jälkeen oli näkö menny vähäksi aikaa, mutta jatko silti. Kun aine on aikaisemmin hyväksi havaittu niin ei aiheuta nykyiseen käyttöön muutosta." (Poliisiviranomainen, Länsi-Suomen lääni)

"Ei ne varotusmerkit vaikuta millään lailla. Vaarallisia aineitahan ne on mutta kun se on niin halpaa. Eihän se terveellistä oo. Mutta kun se on vaan 4 euroa ja Alkon tavara maksaa enemmän. Meillä on määrätyt paikat mistä sitä saa ja mistä meille myydään, ne kysyy paljon sä haluut. Nää Marinolit ja muut niin ne on turvallisia kun niistä tietää, että mitä niissä on. Jotkut tekee pontikkaa mut parasta on Marinol. Sen takia joutuu pikkusen matkaa kävelee mutta kun ostaa kerralla monta pulloo ja pistää ne jonnekkin piiloon. Valkonen pullo menee hyvin valkoseen hankeen." (Mies 54v.)

"Litran pullosta saa 6-7 miestä humalan kun se on 100 % spriitä. Jos se on vaaleanpunasta ja siinä lukee että Marinol, niin sitä voi ottaa. Ei sitä vihreetä myrkkyy. Ei siinä oo mitään muuta kun se väriaine, muuten se on puhasta spriitä Mutta sitä vihreetä mitä ne käyttää auton jarruissa niin se on just sitä tappavaa." (Mies 68v.)